Document ID: 32005R1044

KOMISJONI MÄÄRUS (EÜ) nr 1044/2005,
4. juuli 2005,
millega muudetakse määrust (EÜ) nr 2808/98 määruse (EÜ) nr 1782/2003 reguleerimisalasse kuuluvate toetuste vahetuskursi rakendusjuhu kindlaksmääramise osas ja millega muudetakse määrust (EÜ) nr 1973/2004
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. detsembri 1998. aasta määrust (EÜ) nr 2799/98, millega kehtestatakse põllumajanduse eurol põhinev valuutakord, (1) eriti selle artiklit 9,
võttes arvesse nõukogu 29. septembri 2003. aasta määrust (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001, (2) eriti selle artikli 145 punkti c,
ning arvestades järgmist:
(1)
Määrusega (EÜ) nr 1782/2003 kehtestati otsetoetuste süsteem, mille väljamaksed põhinevad ühtse toetuse taotlusel ning mille summa väljendatakse alati eurodes.
(2)
Kuna teatavate määrusega (EÜ) nr 1782/2003 ettenähtud toetuste puhul ei ole vahetuskursi rakendusjuhud kindlaks määratud, tuleb ette näha ühtne rakendusjuht, mis on otseselt seotud abisaaja esitatud taotlusega. Järjepidevuse ja läbipaistvuse huvides abisaajate suhtes, tuleks see kindlaks määrata kuupäeval, mis on võimalikult lähedal eespool nimetatud määruse raames kehtestatud makseperioodile, ning vahetuskursi kohaldamise kontrollimise lihtsustamiseks ning tõhustamiseks tuleks rakendusjuht kindlaks määrata enne kui algab eelarveaasta, mille käigus maksed tuleb sooritada.
(3)
Seetõttu tuleks ühtselt kindlaks määrata vahetuskursi rakendusjuht kõikide toetuste suhtes, mis on hõlmatud määrusega (EÜ) nr 1782/2003, millega muudetakse komisjoni 22. detsembri 1998. aasta määrust (EÜ) nr 2808/98, millega sätestatakse põllumajanduse eurol põhineva valuutasüsteemi üksikasjalikud rakenduseeskirjad põllumajandussektoris, (3) ja sellest tulenevalt tunnistada kehtetuks kõik määruse (EÜ) nr 1782/2003 rakendusmäärustega ettenähtud vahetuskurssi käsitlevad olemasolevad sätted.
(4)
Ettevõtjate piisavalt varajaseks teavitamiseks eeskirjade muutmise kohta enne maksete alustamist tuleks ette näha käesoleva määruse jõustumine alates 1. augustist 2005.
(5)
Teatavad rakendusjuhud on juba kindlaks määratud kuni 1. augustini 2005, seetõttu tuleks ette näha, et need rakendusjuhud jäävad ajutiselt kohaldatavateks 2005. aasta jooksul.
(6)
Seetõttu tuleks muuta määrust (EÜ) nr 2808/98, ning samuti komisjoni 29. oktoobri 2004. aasta määrust (EÜ) nr 1973/2004, millega sätestatakse üksikasjalikud eeskirjad nõukogu määruse (EÜ) nr 1782/2003 IV ja IV a jaotises sätestatud toetuskavade rakendamiseks ja tootmisest kõrvaldatud maa kasutamine tooraine tootmiseks. (4)
(7)
Käesoleva määrusega ettenähtud meetmed on kooskõlas asjaomaste korralduskomiteede arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2808/98 artiklit 4 muudetakse järgmiselt.
1.
Lõige 1 asendatakse järgmise tekstiga:
“1. Nõukogu määruse (EÜ) nr 1782/2003 (5) I lisas osutatud otsetoetuste vahetuskursi rakendusjuhuks määratakse selle aasta 1. oktoober, mille eest toetust antakse.
2.
Lõige 3 asendatakse järgmise tekstiga:
“3. Lõike 2 kohaldamisel kasutatavaks vahetuskursiks on rakendusjuhu kuupäevale eelneval kuul kohaldatavate vahetuskursside pro rata temporis põhimõttel arvutatud keskmine. Vahetuskursside keskmise määrab komisjon kindlaks rakendusjuhu kuupäevale järgneva kuu jooksul.”
Artikkel 2
Määruse (EÜ) nr 1973/2004 artikli 21 lõige 3 ja artiklid 86 ning 128, millega käsitletakse vahetuskursi rakendusjuhu kindlaksmääramist ja/või vahetuskursi arvutamise eeskirju tärklisekartuli toetuse, lammaste ja kitsede puhul makstavate lisatasude ning veiseliha toetuste osas, tunnistatakse kehtetuks.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. augustist 2005. Siiski jääb määruse (EÜ) nr 1782/2003 I lisas osutatud toetuskavade puhul, mille vahetuskursi rakendusjuht on kindlaks määratud 2005. aasta 1. augustini, määratud rakendusjuht 2005. aastaks kohaldatavaks.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. juuli 2005

Labels: 2
6